**UVOD**

Saglasno članu 52a Uredbe o organizaciji i načinu rada državne uprave („Službeni list CG“, br. [5/12](file:///C:\Users\dragoljub.nikolic\Local%20Settings\AppData\Local\Microsoft\Windows\Temporary%20Internet%20Files\Vukcevici\AppData\Local\Ing-Pro\IngProPaket5P\40214.htm#zk5/12), [25/12](file:///C:\Users\dragoljub.nikolic\Local%20Settings\AppData\Local\Microsoft\Windows\Temporary%20Internet%20Files\Vukcevici\AppData\Local\Ing-Pro\IngProPaket5P\40214.htm#zk25/12), [61/12](file:///C:\Users\dragoljub.nikolic\Local%20Settings\AppData\Local\Microsoft\Windows\Temporary%20Internet%20Files\Vukcevici\AppData\Local\Ing-Pro\IngProPaket5P\40214.htm#zk61/12), [20/13](file:///C:\Users\dragoljub.nikolic\Local%20Settings\AppData\Local\Microsoft\Windows\Temporary%20Internet%20Files\Vukcevici\AppData\Local\Ing-Pro\IngProPaket5P\40214.htm#zk20/13) i [17/14](file:///C:\Users\dragoljub.nikolic\Local%20Settings\AppData\Local\Microsoft\Windows\Temporary%20Internet%20Files\Vukcevici\AppData\Local\Ing-Pro\IngProPaket5P\40214.htm#zk17/14)) pripremljen je Izvještaj o radu Sekretarijata za zakonodavstvo u 2014. godini.

Izvještaj sadrži najznačajnije aktivnosti Sekretarijata tokom protekle godine, uz kratak osvrt na njegovu organizaciju i kadrovske resurse.

Najznačajnije aktivnosti u 2014. godini, Sekretarijat za zakonodavstvo kao samostalni organ uprave, preduzimao je i sprovodio u pravcu ispunjavanja ciljeva Vlade u zakonodavnom procesu, definisanih Programom rada Vlade Crne Gore za 2014. godinu, kao i planovima i programima rada ministarstava. Pojačane aktivnosti Sekretarijata proistekle su iz utvrđenih prioriteta u izvršavanju obaveza normativne prirode definisanih u pregovaračkim poglavljima u procesu pristupanja Evropskoj uniji, naročito otvaranjem poglavlja 23 i 24.

Na takav intenzivan rad ukazuju podaci da je **u 2014. godini u Sekretarijatu u radu bilo** **767 propisa,** od čega **138 zakona, a 629 podzakonskih i drugih akata.**

Postupajući po tim predmetima, dato je **866** mišljenja sa primjedbama i sugestijama u neposrednoj saradnji ili pisanim putem i **608** konačnih mišljenja.

Navedenim podacima nijesu obuhvaćeni predmeti u kojima je, Sekretarijat sa aspekta svoje nadležnosti učestvovao u davanju mišljenja sa resornim ministarstvima na predloge zakona čiji su predlagači poslanici i na amandmane na predloge zakona čiji je predlagač Vlada (**35**) i povodom zahtjeva o rješavanju sukoba nadležnosti (**8**), kao i predmeta u kojima se Sekretarijat oglasio nenadležnim.

Takođe, **Sekretarijat je realizovao sve zaključke Vlade koji su se odnosili na ovaj organ uprave**.

Ispunjavanje svih ovih obaveza pratilo je izuzetno i dodatno angažovanje svih zaposlenih u Sekretarijatu za zakonodavstvo kako bi se postigao kvalitet i blagovremenost u postupku pripreme zakona i drugih propisa.

Nadzor nad zakonitošću i cjelishodnošću rada Sekretarijata za zakonodavstvo vrši Vlada preko generalnog sekretara Vlade.

Prilog godišnjeg izvještaja o radu Sekretarijata čini tabelarni prikaz predmeta po sektorima rada.

**I. ORGANIZACIJA I KADROVSKI RESURSI**

Sekretarijat za zakonodavstvo je poslove iz svoje nadležnosti, koja je utvrđena Uredbom o organizaciji i načinu rada državne uprave (''Službeni list CG'', br. 5/12, 25/12, 61/12 , 20/13 i 17/14) i Poslovnikom Vlade Crne Gore (''Službeni list CG'', broj 3/12), kao i Zakonom o objavljivanju propisa i drugih akata (''Službeni list CG'', broj 5/08) i Zakonom o zaključivanju i izvršavanju međunarodnih ugovora („Službeni list CG“, broj 77/08), vršio u okviru četiri sektora, kojima su obuhvaćene sve oblasti čije je normativno uređivanje (priprema zakona i donošenje podzakonskih akata) u nadležnosti organa državne uprave.

Navedena organizacija uspostavljena je Pravilnikom o unutrašnjoj organizaciji i sistematizaciji Sekretarijata, utvrđenom na sjednici Vlade od 28. februara 2013. godine.

Ovim pravilnikom sistematizovana su službenička mjesta za 28 izvršilaca, a **u prethodnoj godini poslove iz nadležnosti Sekretarijata je obavljalo 18 službenika/ce (uključujući sekretara i pomoćnike/ce sekretara)** i četiri službenika/ce na administrativnim poslovima. Naime, u protekloj godini u Sekretarijatu za zakonodavstvo radni odnos su zasnovala četiri službenika/ce, a istovremeno je dvjema službenicama prestao radni odnos u Sekretarijatu zbog zasnivanja radnog odnosa u drugim organima državne uprave, pa je na stručnim poslovima iz nadležnosti Sekretarijata radilo 18 državnih službenika/ce.

Navedeni **broj državnih službenika/ca pravnika/ca koji rade na normativno - pravnim poslovima nije dovoljan**, imajući u vidu zahtjevne i intenzivne aktivnosti i obaveze Sekretarijata za zakonodavstvo u pripremi zakona i drugih propisa, kao i potrebu za unapređivanjem kvaliteta vršenja normativno pravnih poslova, odnosno podizanjem kvaliteta zakona i drugih propisa. Stoga je bilo neophodno i u protekloj godini, dodatno angažovanje zaposlenih van radnog vremena i za vrijeme nedjeljnog odmora i državnih praznika.

Iz navedenih razloga, kadrovsko jačanje u Sekretarijatu za zakonodavstvo podržano je od strane Vlade, posebnim vrednovanjem obavljanja normativno – pravnih poslova u Sekretarijatu, što ima za cilj zadržavanje postojećeg kadra i istovremeno podsticaj za zapošljavanje kvalitetnog kadra.

Podaci o kadrovima Sekretarijata se redovno i blagovremeno unose i vrši njihovo ažuriranje u Centralnoj kadrovskoj evidenciji, koju vodi Uprava za kadrove.

**II. IZVRŠAVANJE POSLOVA IZ NADLEŽNOSTI SEKRETARIJATA**

1. **Mišljenja na zakone, druge propise i opšte akte**

Osnovna funkcija Sekretarijata za zakonodavstvo je davanje mišljenja o usaglašenosti zakona i podzakonskih akata, koja pripremaju, predlažu i donose ministarstva i Vlada, sa Ustavom i pravnim sistemom Crne Gore, odnosno o njihovoj međusobnoj usklađenosti.

**U toku 2014. godine u Sekretarijatu za zakonodavstvo bilo je u radu ukupno 767 propisa i drugih akata.** Struktura obrađenih predmeta iskazana je u Tabeli 1.

Tabela 1

|  |  |  |  |
| --- | --- | --- | --- |
| **Vrste akata** | **Primljeno predmeta** | **Mišljenja sa primjedbama i sugestijama datim u neposrednoj saradnji ili pisanim putem** | **Konačna mišljenja** |
| **Zakoni** | | | |
| Nacrti zakona | 21 | 53 | 16 |
| Predlozi zakona | 117 | 238 | 115 |
| **Ukupno zakona** | **138** | **291** | **131** |
| **Podzakonski i drugi akti** | | | |
| Predlozi uredbe | 64 | 71 | 55 |
| Predlozi odluke | 167 | 108 | 131 |
| Predlozi pravilnika | 246 | 354 | 216 |
| Predlozi uputstva | 5 | 4 | 3 |
| Predlozi naredbi | 7 | 4 | 6 |
| Predlozi drugih akata | 106 | 34 | 32 |
| Inicijative/predlozi za pokretanje postupka za ocjenu ustavnosti i zakonitosti | 34 | 0 | 34 |
| **Ukupno podzakonskih i drugih akata** | **629** | **575** | **477** |
| **UKUPNO ZAKONA, PODZAKONSKIH I DRUGIH AKATA** | **767** | **866** | **608** |

Dakle, kao što se može vidjeti iz navedene tabele, **Sekretarijat je u 2014. godini dao 866 mišljenja sa primjedbama i sugestijama datim u neposrednoj saradnji ili pisanim putem (**291 na nacrte /predloge zakona i 575 na predloge podzakonskih i drugih akata) i **608 konačnih mišljenja** (131 na nacrte/predloge zakona i 477 na predloge podzakonskih i drugih akata).

**Ovako uočljiva razlika između broja primljenih propisa (767) i broja mišljenja datih u neposrednoj saradnji ili pisanim putem (866) nastala je iz razloga što prilikom pripreme propisa nijesu u potpunosti primijenjena Pravno-tehnička pravila za izradu propisa, pa je prije davanja konačnog mišljenja Sekretarijat na isti zakon ili propis u više navrata davao mišljenje (primjedbe, predloge i sugestije) i u pisanoj formi i u neposrednoj saradnji.**

Aktivnosti Sekretarijata bliže su izražene i precizno naznačene po sektorima rada u tabelama koje su prilog ovog izvještaja.

U okviru ostvarivanja utvrđenih nadležnosti, Sekretarijat nakon prijema teksta nacrta/predloga zakona ili drugog propisa, dostavljeni tekst cjelovito i svestrano sagledava sa aspekta nadležnosti ovog organa, poslije čega se obrađivaču, odnosno ministarstvu daju odgovarajuće primjedbe i sugestije.

**Zavisno od stepena kvaliteta obrade dostavljenog akta i objektivnih okolnosti** (koje se najčešće odnose na **hitnost**), **Sekretarijat primjedbe i sugestije daje u pisanom obliku ili u neposrednoj saradnji sa predstavnicima obrađivača, što podrazumijeva ukazivanje na potrebu otklanjanja određenih neusklađenosti ili preispitivanja predloženih rješenja i pomoć u formulisanju konkretnih rješenja**, za koja se obrađivač opredijelio u okviru svoje nadležnosti.

Sekretarijat za zakonodavstvo pisane primjedbe zavisno od kvaliteta obrade teksta propisa, daje kao **opšte (načelne) i/ili primjedbe na pojedine odredbe. Nakon otklanjanja suštinskih nedostataka** koji se odnose na neusklađenost sa Ustavom i pravnim sistemom Crne Gore, **vrše se pravno-tehnička i jezička poboljšanja dostavljenog teksta.**

Dakle, davanje mišljenja podrazumijeva i pomoć koju Sekretarijat pruža ministarstvima prilikom izrade zakona i drugih propisa u odnosu na strukturu, sistematiku, jezik i stil propisa, kao i na primjenu drugih pravno-tehničkih pravila kojima se obezbjeđuje stručno-metodološko jedinstvo u postupku njihove pripreme i doprinosi njihovom kvalitetu.

Radi svestranijeg sagledavanja spornih pitanja i zauzimanja stavova po tim pitanjima, a što je u funkciji kvaliteta, u Sekretarijatu se **u okviru sektora radi timski**, po potrebi se organizuje i **međusektorski rad, a kad se radi o naročito složenim pitanjima, stavovi o tim pitanjima zauzimaju se na kolegijumu.**

Posebno ističemo da je **tokom 2014. godine**, **uvedena praksa da obrađivač na nacrt/predlog zakona, prije dostavljanja Evropskoj komisiji, zahtijeva mišljenje Sekretarijata** za zakonodavstvo, odnosno neposrednu saradnju radi poboljšanja teksta zakona. Nakon usklađivanja teksta nacrta/predloga zakona sa mišljenjima, sugestijama i predlozima Evropske komisije obrađivač, **inovirani tekst ponovo dostavlja Sekretarijatu na mišljenje**, što zahtijeva dodatan napor i pojačan rad za službenike Sekretarijata.

**Konačno mišljenje**, a to podrazumijeva mišljenje da je tekst predloga zakona, drugog propisa ili opšteg akta usklađen sa Ustavom i pravnim sistemom Crne Gore, odnosno da nema primjedaba i sugestija iz okvira svojih nadležnosti, **Sekretarijat daje nakon što obrađivač odnosno ministarstvo, u jednoj ili više faza, izvrši usklađivanje dostavljenog teksta nacrta/predloga zakona, drugog propisa ili opšteg akta sa datim sugestijama**.

Sekretarijat, takođe, u skladu sa Zakonom o zaključivanju i izvršavanju međunarodnih ugovora, **daje mišljenja na predloge zakona o potvrđivanju međunarodnog ugovora.**

Takođe, i u ovom Izvještaju ukazujemo da je, radi unapređenja rada na pripremi propisa, pored edukacija službenika koje Sekretarijat sprovodi preko Uprave za kadrove, neophodno da se, u skladu sa opredjeljenjima i ciljevima Strategije reforme javne uprave u Crnoj Gori za period 2011–2016. godine, u ministarstvima specijalizuju službenici koji će raditi na izradi propisa. Time bi se doprinijelo kvalitetu propisa, a naročito efikasnosti rada Vlade.

1. **Pravno tehnička obrada nakon usvajanja propisa od strane Vlade**

Prije potpisivanja teksta propisa ili drugog opšteg akta od strane predsjednika Vlade, Sekretarijat za zakonodavstvo, saglasno Poslovniku Vlade, provjerava i daje mišljenje da li je taj propis ili drugi opšti akt obrađivač pripremio u tekstu u kojem ga je Vlada donijela. Ukoliko tekst propisa ili opšteg akta nije pripremljen u tekstu u kojem je usvojen na sjednici Vlade, Sekretarijat na to ukazuje obrađivaču, najčešće u neposrednoj saradnji.

Postupajući **u skladu sa članom 65 Poslovnika Vlade, Sekretarijat je dao 186 mišljenja,** i to na: **uredbe 49, odluke 132 i druge akte 5 mišljenja.**

1. **Objavljivanje propisa i drugih akata**

U skladu sa Zakonom o objavljivanju propisa i drugih akata, Sekretarijat za zakonodavstvo stara se o objavljivanju uredbi, odluka i drugih akata koje donosi Vlada, kao i podzakonskih i drugih akata koje donose ministarstva. Naime, Sekretarijat se stara da se navedeni akti objave u izvornom tekstu, što provjerava u svakom konkretnom slučaju, nakon prijema akta od njegovog donosioca, a zatim dostavljeni akt uz nalog za objavljivanje dostavlja Javnoj ustanovi Službeni list Crne Gore na objavljivanje. Pri tome, Sekretarijat vodi računa da li je donosilac akta zahtijevao prednost, odnosno hitnost pri objavljivanju, što mora da naznači u nalogu za objavljivanje. S tim u vezi, Sekretarijat se, saglasno Uredbi o Pravno-informacionom sistemu, stara da obrađivači uz akta za objavljivanje dostave i popunjene obrasce sa klasifikacijom tih akata po oblastima i podoblastima, kao i pregovaračkim poglavljima i potpoglavljima prava EU.

Saglasno Zakonu o objavljivanju propisa i drugih akata, tokom 2014. godine, Sekretarijat je Javnoj ustanovi Službeni list Crne Gore uputio **407 naloga za objavljivanje uredbi, odluka, pravilnika, uputstava i naredbi.**

Pored ovih propisa, u toku 2014. godine iz domena rada ovog Sekretarijata, dati su nalozi za objavljivanje drugih akata i to:

* Izmjena i dopuna Sudskog poslovnika,
* 3 oglasa i 2 konkursa za imenovanje na određene funkcije koje je dostavilo Ministarstvo pravde,
* 29 odluka o imenovanju javnih izvršitelja i 1 odluka o konstataciji da određeno lice nije imenovano za javnog izvršitelja,
* Opšteg kolektivnog ugovora,
* 7 programa, 4 plana, 1 liste,
* 1 statuta,
* 23 odluke o davanju prethodne saglasnosti opštinama za otuđenje nepokretnosti,
* Odluke o davanju na privremeno korišćenje nepokretnosti u svojini Crne Gore Opštini Berane bez naknade,
* 13 rješenja o potvrđivanju baze podataka katastra nepokretnosti,
* 4 rješenja o izradi procjene uticaja na životnu sredinu,
* Rješenja o odeđivanju kategorije turističkog mjesta,
* Izvještaja o stanju uređenja prostora za 2013. godinu,
* Školskog kalendara za 2014/2015. godinu,
* 16 rješenja o licenciranju obrazovnih programa i organizatora obrazovanja, 9 rješenja o standardima zanimanja i 2 rješenja o javno važećim obrazovnim programima,
* Rješenja o dodjeli statusa istaknutog kulturnog stvaraoca,
* velikog broja rješenja o imenovanju i postavljenju od strane Vlade.

Dakle, ukupno je upućeno **529 naloga za objavljivanje** u ,,Službenom listu Crne Gore“ (ne računajući naloge za objavljivanje rješenja o imenovanju, postavljenju i razrješenju od strane Vlade).

Struktura upućenih naloga prikazana je u Tabeli 2.

Tabela 2

|  |  |  |  |  |  |  |
| --- | --- | --- | --- | --- | --- | --- |
|  | Nalozi za objavljivanje u "Službenom listu Crne Gore" | | | | | |
| **Podzakonski akti** | | | | | **Drugi akti** |
| Uredba | Odluka | Pravilnik | Uputstvo | Naredba | **122** |
| 50 | 139 | 208 | 3 | 7 |
| Ukupno podzakonskih akata | **407** | | | | |
| UKUPNO SVIH NALOGA | **529** | | | | | |

Nakon objavljivanja navedenih akata, ovaj organ utvrđuje da li su ti akti objavljeni u izvornom tekstu i, ako utvrdi da tekst u „Službenom listu Crne Gore“ ne odgovara izvornom tekstu, priprema njihovu ispravku.

Napominjemo, da **ni u protekloj godini, Sekretarijat** za zakonodavstvo **nije bio u mogućnosti da akte o čijem se objavljivanju stara**, saglasno Zakonu o objavljivanju propisa i drugih akata, **dostavlja Javnoj ustanovi** Službeni list Crne Gore **u elektronskoj formi potpisane naprednim elektronskim potpisom, iz razloga što od donosilaca te akte ne dobija u propisanoj elektronskoj formi, već isključivo u štampanom obliku.**

1. **Davanje mišljenja u saradnji sa ministarstvima**

Sekretarijat za zakonodavstvo učestvuje sa ministarstvima u davanju mišljenja na inicijative, odnosno predloge za pokretanje postupka za ocjenu ustavnosti zakona, odnosno ustavnosti i zakonitosti drugih propisa, koje su pripremala, odnosno donijela ta ministarstva. Takođe, saradnja sa ministarstvima se ostvaruje povodom davanja mišljenja na amandmane podnijete u Skupštini na predloge zakona čiji je predlagač Vlada, kao i na pripremi mišljenja na zakone čiji su predlagači poslanici.

U toku 2014. godine Sekretarijat je u saradnji sa resornim ministarstvima dao:

- **28 mišljenja na predloge zakona** koje su Skupštini podnijeli poslanici,

- **7 mišljenja na amandmane na predloge zakona** čiji je predlagač Vlada, i

- **8 mišljenja na zahtjeve o rješavanju sukoba nadležnosti**.

1. **Postupanje po zahtjevima koji nijesu iz nadležnosti Sekretarijata**

U proteklom periodu Sekretarijatu su dostavljani i drugi akti o kojima se ovaj organ, saglasno svojim nadležnostima ne izjašnjava.

Tako su Sekretarijatu dostavljeni na mišljenje jedan predlog međunarodnog sporazuma i jedan nacrt deklaracije. S obzirom da Sekretarijat za zakonodavstvo, saglasno Zakonu o zaključivanju i izvršavanju međunarodnih ugovora, nije nadležan da daje mišljenja na navedene akte, nadležna ministarstva su pisanim putem o tome obaviještena.

Od Sekretarijata se zahtijevalo i da se izjasni na sugestije Evropske službe za vanjske poslove koje se odnose na Zakon o međunarodnim restriktivnim mjerama, kao i na Okvirni sporazum između Crne Gore koju predstavlja Vlada Crne Gore i Evropske komisije o pravilima za sprovođenje finansijske pomoći Unije Crnoj Gori u okviru instrumenta pretpristupne podrške (IPA II), pa su tim povodom obrađivači obaviješteni da ovaj Sekretarijat nije nadležan da daje mišljenje o tome.

Takođe, u toku 2014. godine, primljena su **dva zahtjeva** za davanje mišljenja u vezi primjene pojedinih odredaba određenih propisa, što nije u nadležnosti Sekretarijata za zakonodavstvo, pa su ti zahtjevi upućeni nadležnim ministarstvima na postupanje, o čemu su podnosioci tih zahtjeva odmah obaviješteni.

**III. DRUGE AKTIVNOSTI SEKRETARIJATA**

1. **Poslovi u vezi nadzora nad zakonitošću i cjelishodnošću rada Javne ustanove Službeni list Crne Gore**

Sekretarijat je, u okviru poslova nadzora nad zakonitošću i cjelishodnošću rada Javne ustanove Službeni list Crne Gore, u toku 2014. godine, Vladi dostavio Godišnji izvještaj o radu i poslovanju ove Javne ustanove, sa Izvještajem nezavisnog revizora o finansijskim iskazima za 2013. godinu, koji je Vlada razmotrila i usvojila na sjednici od 3. aprila 2014. godine.

Osim toga, preko predstavnika Sekretarijata u Upravnom odboru ove Javne ustanove, kontinuirano se prati objavljivanje propisa i drugih akata u Službenom listu i aktivnosti na unapređenju Pravno-informacionog sistema.

Napominjemo, da se propisi i drugi akti i dalje ne dostavljaju na objavljivanje u skladu sa Uredbom o načinu i rokovima dostavljanja propisa i drugih akata na objavljivanje u „Službenom listu Crne Gore“ ("Službeni list CG", broj 33/08), u elektronskom obliku, potpisani naprednim elektronskim potpisom, čime bi se obezbijedila potpuna realizacija zakonom utvrđene obaveze Javne ustanove da te propise i akte objavi u elektronskom izdanju u autentičnom tekstu u kojem su joj dostavljeni.

1. **Učešće u radu stalnih i privremenih radnih tijela Vlade i drugih organa**

Predstavnici Sekretarijata za zakonodavstvo su i u protekloj godini bili članovi stalnih radnih tijela Vlade (Komisija za politički sistem, unutrašnju i vanjsku politiku i Komisija za ekonomsku politiku i finansijski sistem) i drugih radnih tijela Vlade i ministarstava (Savjet za članstvo u NATO, Savjet za unapređenje poslovnog ambijenta, regulatornih i strukturnih reformi, Savjet za brigu o licima sa invaliditetom, Savjet za brigu o djeci, Interresorna komisija za članstvo Crne Gore u NATO, Komisija za evropske integracije), kao i članovi organa upravljanja pojedinih javnih ustanova.

Takođe, predstavnik Sekretarijata je do oktobra 2014. godine bio član Državne izborne komisije.

1. **Učešće Sekretarijata u drugim aktivnostima značajnim za unapređenje pravnog sistema**

U protekloj godini predstavnici Sekretarijata za zakonodavstvo nastavili su sa učešćem u svim aktivnostima koje su od značaja za unapređenje pravnog sistema Crne Gore, zajedno sa ostalim predstavnicima državne uprave.

To se naročito odnosi na aktivno učešće predstavnika Sekretarijata na radionicama i sastancima koje je tokom 2014. godine, preko Uprave za kadrove organizovala SIGMA/OECD na temu „Kreiranje politika i koordinacija“ koja je započeta prethodne godine, i na temu „Izgradnja kapaciteta za izradu propisa“, kao i davanjem mišljenja na materijale koje je povodom navedenih tema pripremila ova organizacija, sa aspekta pravnog sistema Crne Gore (kao što su „Pregled izrade javnih politika – Crna Gora“ i Zapisnik sa radionice o izgradnji kapaciteta za izradu propisa iz koje je proizašao Nacrt programa obuke za izradu propisa u Crnoj Gori).

1. **Saradnja sa nevladinim organizacijama**

Budući da je predmet interesovanja nevladinih organizacija prevashodno uključivanje u proces javnih politika (strategija i analiza stanja u određenoj oblasti, nacrta i predloga zakona, drugih propisa i podzakonskih akata kojima se uređuje način ostvarivanja sloboda i prava građana), koje su u nadležnosti ministarstava, Sekretarijat nije u poziciji da u tom domenu ostvaruje saradnju sa nevladinim organizacijama.

Međutim, saradnja sa nevladinim organizacijama ogleda se kroz postupanje po njihovim zahtjevima za slobodan pristup informacijama. U 2014. godini, Sekretarijat za zakonodavstvo je blagovremeno postupao po zahtjevima nevladinih organizacija (Institut alternativa, Centar za monitoring i istraživanje, Centar za demokratsku tranziciju, Centar za građansko obrazovanje i Udruženje priređivača igara na sreću Crne Gore).

Polugodišnje izvještaje o saradnji sa nevladinim organizacijama, Sekretarijat redovno dostavlja Kancelariji za saradnju sa nevladinim organizacijama.

1. **Slobodan pristup informacijama**

U toku 2014. godine u Sekretarijatu za zakonodavstvo primljeno je **devet zahtjeva za pristup informacijama, kojima je tražen pristup većem broju informacija.**

Sekretarijat je, saglasno Zakonu o slobodnom pristupu informacijama, postupio po podnesenim zahtjevima, i to na sljedeći način:

* za jedan zahtjev je dozvoljen pristup informacijama;
* za jedan zahtjev je dato obavještenje da su tražene informacije objavljene i dostupne na internet stranici Sekretarijata za zakonodavstvo;
* tri zahtjeva su odbijena;
* za dva zahtjeva u odnosu na jedan dio zahtjeva podnosilac je obaviješten da su tražene informacije objavljene i dostupne na internet stranici Sekretarijata za zakonodavstvo, a drugi dio zahtjeva je odbijen;
* za jedan zahtjev je u dijelu zahtjeva omogućen pristup informaciji, a u odnosu na drugi dio zahtjeva obaviješten je podnosilac zahtjeva da su tražene informacije objavljene i dostupne na internet stranici drugog organa, i
* za jedan zahtjev je u dijelu zahtjeva omogućen pristup informaciji, a u dijelu zahtjev odbijen.

Na rješenja Sekretarijata po zahtjevu za slobodan pristup informacijama nije bilo žalbi.

O postupanjima povodom podnesenih zahtjeva Sekretarijat je, u skladu sa Zakonom o slobodnom pristupu informacijama, obavijestio i dostavio podatke Agenciji za zaštitu ličnih podataka i slobodan pristup informacijama.

Na internet stranici Sekretarijata objavljeni su i ažurirani i drugi dokumenti i informacije u posjedu Sekretarijata, čija je obaveza objavljivanja propisana Zakonom o slobodnom pristupu informacijama, Vodičem za slobodan pristup informacijama, kao i Zakonom o javnim nabavkama i Zakonom o finansiranju političkih partija.

Radi obezbjeđenja lakšeg podnošenja zahtjeva za slobodan pristup informacijama građana i drugih subjekata na Portalu eUprave je kreirana i objavljena usluga “Zahtjev za slobodan pristup informacijama u nadleznosti Sekretarijata za zakonodavstvo”.

1. **Edukacije**
2. ***Edukacije koje je sproveo Sekretarijat***

U skladu sa Programom obuke državnih službenika i namještenika koji je utvrdila Uprava za kadrove, predstavnici Sekretarijata za zakonodavstvo su, u organizaciji Uprave za kadrove, 15. maja 2014. godine, održali seminar na temu “Pravno-tehnička pravila za izradu propisa sa Smjernicama za usklađivanje propisa Crne Gore sa pravnim poretkom Evropske unije“.

Cilj seminara je postizanje većeg kvaliteta zakona i drugih propisa, kao i efikasnost i racionalnost u njihovoj pripremi.

Seminaru su prisustvovali predstavnici Ministarstva održivog razvoja i turizma, Ministarstva unutrašnjih poslova i Ministarstva saobraćaja i pomorstva i predstavnici drugih organa uprave, kao i predstavnici Centralne banke Crne Gore i Agencije za zaštitu ličnih podataka i slobodan pristup informacijama.

Na seminarima održanim 12. juna 2014. godine i 8. oktobra 2014. godine u Upravi za kadrove, na temu “Zaključivanje, potvrđivanje i izvršavanje međunarodnih ugovora”, **kao jedan od predavača učestvovao je i predstavnik Sekretarijata za zakonodavstvo.**

Prezentacija predstavnika Sekretarijata za zakonodavstvo odnosila se na karakter i sadržinu akta o potvrđivanju međunarodnog ugovora, proceduru potvrđivanja i objavljivanja međunarodnog ugovora, mjesto potvrđenih međunarodnih ugovora u pravnom sistemu Crne Gore, kao i način obezbjeđivanja primjene potvrđenih i objavljenih međunarodnih ugovora kroz norme zakona.

Na navedenim seminarima prisustvovalo je 30 državnih službenika iz ministarstava zaduženih za poslove međunarodne saradnje i implementaciju Zakona o zaključivanju i izvršavanju međunarodnih ugovora, kao i drugi zainteresovani službenici.

1. ***Edukacije službenika Sekretarijata***

U okviru programa saradnje Vlade Crne Gore i Vlade NR Kine dva službenika Sekretarijata za zakonodavstvo su u 2014. godini bili polaznici seminara u organizaciji Vlade NR Kine, i to na bilateralnom seminaru na temu „Razvoj ekonomskih zona“, koji se održao u periodu od 8. do 21. maja 2014. godine u Pekingu, Kina (sa studijskim posjetama provinciji Wuhan i gradu Shangai) i na seminaru o modernom upravljanju agroekonomijom za zemlje u razvoju, u periodu od 31. oktobra do 8. novembra 2014. godine (u gradu Xi’an, sa studijskom posjetom Pekingu).

Takođe, službenici Sekretarijata učestvuju u stalnom stručnom usavršavanju koje organizuje Uprava za kadrove i drugi državni organi i organizacije. U okviru navedenog, službenici Sekretarijata su učestvovali:

* u programu obuke za sticanje i unapređivanje znanja i vještina za uvođenje u posao, koji je sproveden od strane Uprave za kadrove i predavača iz raznih organa državne uprave, u periodu od aprila do maja 2014. godine, odnosno oktobra do novembra 2014. godine;
* na seminaru na temu ,,Pravno-tehnička pravila za izradu propisa sa smjernicama za usklađivanje propisa sa pravnim poretkom Evropske unije’’ održan 15. maja 2014. godine;
* na seminaru na temu ,,Izrada i donošenje zakona’’ koji je održan 4. juna 2014. godine;
* na seminaru na temu „Zaštita podataka o ličnosti – Presude evropskog suda za ljudska prava“, održan dana 7.oktobra 2014. godine;
* na seminaru na temu ,,Zaključivanje međunarodnih ugovora’’ koji je održan 8. oktobra 2014. godine.

Takođe, šest službenika Sekretarijata za zakonodavstvo je pohađalo kurs i dobilo ECDL sertifikat (European Computer Driving Licence), koji se dobija za pokazano znanje o informacionim tehnologijama u korišćenju personalnog računara.

1. **Raspolaganje sredstvima opredijeljenih Budžetom**

Zakonom o Budžetu Crne Gore za 2014. godinu, Sekretarijatu za zakonodavstvo su za program - Unapređenje pravnog sistema, odobrena budžetska sredstva u iznosu od 333.383.48 eura, a realizovana su u iznosu od 293.772,66 eura.

U skladu sa Planom javnih nabavki Sekretarijata za zakonodavstvo za 2014. godinu (broj 01-49 od 20. januara 2014. godine), u toku 2014. godine za potrebe ovog Sekretarijata, sproveden je jedan pregovarački postupak bez prethodnog objavljivanja poziva za javno nadmetanje i pet postupaka zahtjevom za dostavljanje ponuda šopingom. Planom javnih nabavki za 2014. godinu predviđene su nabavke u vrijednosti od **22.700,00** eura, dok su realizovane javne nabavke, uključujući neposredni sporazum, iznosile **21.195,54 eura.** Napominjemo da je prilikom inspekcijskog pregleda konstatovano da u postupku sprovođenja ovih javnih nabavki u Sekretarijatu nijesu utvrđene nepravilnosti.

Sekretarijat za zakonodavstvo je i u protekloj godini racionalno postupao u trošenju sredstava opredijeljenih Budžetom za rad i ostvarivanje nadležnosti ovog organa.